En sut udviklet af en sygeplejerske på Aalborg Sygehus skal om muligt udvikles og sælges til resten af verden. Det fortæller DR Nordjylland.

Sutten skal erstatte slanger med ilt til små børn, der vågner op efter en operation og narkose. Iltsutten har været gennem indledende tests på Aalborg Sygehus - og det med så gode resultater, at opfindelsen nu får 2.1 millioner kroner i udviklingsstøtte af Erhvervsstyrelsens Fornyelsesfond. Det er firmaet H. Dam Kærgaard, der skal udvikle og sælge sutten, som er patenteret og ejes af Aalborg Sygehus. Udviklings-pengene skal bruges på en egentlig test og dokumentation af iltsuttens fordele frem for brugen af ilt-slanger. Børn vil være tilbøjelige til at forsøge at skubbe slanger væk, mens sutten appellerer til deres naturlige sutterefleks. Det skriver DR Nordjylland.